D ô v o d o v á   s p r á v a
Všeobecná časť
	
	Zákon o rozpočtových pravidlách je základným a všeobecným finančno-právnym predpisom, upravujúcim hospodárenie s prostriedkami štátneho rozpočtu v Slovenskej republike, ako aj rozpočtový proces vrátane zostavovania štátneho rozpočtu a štátneho záverečného účtu.
	
	Jedným z hlavných dôvodov na vypracovanie a predloženie novely zákona NR SR č. 303/1995 Z. z. o rozpočtových pravidlách je legislatívne zabezpečenie použitia Európskeho systému účtov v sektore verejnej správy - ESA 95.
V rámci prístupového procesu k Európskej únii, predvstupového fiškálneho dohľadu, je každá z kandidátskych krajín povinná k 1. aprílu predkladať Európskej komisii štatistiku deficitu a dlhu verejnej správy, tzv. notifikačné tabuľky, za roky t-2, t-1 a t podľa metodiky ESA 95. Rok t je rozpočtovým rokom. Pre členské krajiny je táto povinnosť stanovená Opatrením Rady č. 3605/1993 a č. 1467/1997 o postupe pri nadmernom schodku, ktoré sa primerane aplikujú aj na kandidátske krajiny. Po pristúpení  k Európskej únii bude Slovenská republika, ako členská krajina, povinne predkladať notifikačné tabuľky dvakrát ročne, a to k 1. marcu a aktualizované k 1. septembru. Údaje uvádzané v notifikačných tabuľkách sú základným východiskom pri hodnotení krajiny Európskou komisiou podľa maastrichtských kritérií pre schodok a dlh. 
Metodika ESA 95 uplatňuje oproti doteraz používanej metodike MMF, založenej na cash princípe (hotovostný princíp), akruálny princíp (princíp časového rozlíšenia) pri sledovaní transakcií.  Bilancovanie príjmov a výdavkov verejného rozpočtu bežného roka podľa metodiky ESA 95 vylučuje oproti doteraz používanej metodike MMF akékoľvek finančné transakcie z bilancie príjmov a výdavkov. 
Vykazovanie údajov na akruálnej báze metodicky upravuje príručka ESA 95 a jej doplnok ESA 95 Príručka  vládneho deficitu a dlhu. (Nariadenie Rady č. 2223/1996 nariaďuje členským štátom zostavovať národné účty v súlade s ESA 95.) Systém zaznamenáva toky na základe zásady zachytenia transakcie v čase vzniku nároku (accrual basis), to znamená vtedy, keď je ekonomická hodnota vytvorená, transformovaná alebo likvidovaná, alebo vtedy, keď nároky a záväzky vznikajú, sú transformované alebo zrušené. 
Vzhľadom na uvedené je potrebné túto skutočnosť zohľadniť už pri spracovaní strednodobého finančného výhľadu a spracovaní návrhu verejného rozpočtu na príslušný rozpočtový rok, k čomu je nevyhnutné vytvoriť potrebné právne prostredie.

	Ďalšou dôležitou zmenou je zavedenie tvrdého rozpočtového obmedzenia v hospodárení rozpočtových a príspevkových organizácií, ktorým sa sprísňuje doterajšie ustanovenie v hospodárení rozpočtových a príspevkových organizácií vo vzťahu k vytváraniu záväzkov v bežnom roku. Súčasťou navrhovaného sprísnenia je aj zavedenie sankčného mechanizmu, pretože dodržiavať sprísnené podmienky v hospodárení sa ustanovuje ako povinnosť rozpočtovej a príspevkovej organizácie. To znamená, že ak sa rozpočtová alebo príspevková organizácia zaviaže v bežnom roku na také úhrady, ktoré nemá zabezpečené v rozpočte na bežný rok a týmto záväzkom zaťaží nasledujúci rozpočtový rok, pretože nerozpočtuje takúto úhradu v bežnom roku z dôvodu nedostatku zdrojov, poruší povinnosti určené zákonom o rozpočtových pravidlách. Za takéto porušenie môže ministerstvo financií uložiť v súlade s § 48 tohto zákona pokutu až do výšky 1 mil. Sk.

	Ďalšie navrhované úpravy v návrhu vyplývajú z posúdenia doterajšej aplikácie jednotlivých ustanovení. Návrh na zrušenie niektorých rozpočtových kapitol vyplýva z požiadaviek príslušných pripomienkujúcich miest predložených v rámci  medzirezortného pripomienkového konania.

	Návrh novely zákona nemá finančný, ekonomický, environmentálny vplyv ani vplyv na zamestnanosť. Návrh tiež nemá dopady na boj proti kriminalite a terorizmu.

	Predkladaný návrh novely zákona je v súlade s Ústavou Slovenskej republiky a inými zákonmi Slovenskej republiky.

Osobitná časť

K čl. I
K bodu 1
Návrhom sa rozširuje poznámka pod čiarou k odkazu 2c) o zákon č. 386/2002 Z. z. z dôvodu úpravy financovania schodku štátneho rozpočtu a správy štátneho dlhu v zákone o štátnom dlhu a štátnych zárukách, ktorý bol prijatý v priebehu roku 2002.

K bodu 2
Navrhuje sa zrušiť rozpočtové kapitoly pre Najvyšší súd SR a Generálnu prokuratúru SR. Rozpočet Najvyššieho súdu SR ako aj Generálnej prokuratúry SR sa stanú súčasťou rozpočtu rozpočtovej kapitoly Ministerstva spravodlivosti  SR v záujme zníženia počtu rozpočtových kapitol. Uvedený návrh vyplýva z požiadavky Ministerstva spravodlivosti SR, ktoré považuje ponechanie týchto samostatných rozpočtových kapitol za neopodstatnené.

K bodu 3
V rámci postupujúceho procesu decentralizácie verejnej správy v rokoch 2003 – 2006 sa predpokladá zrušenie okresných úradov s účinnosťou od 1.1.2004 a k tomuto termínu aj reorganizácia krajských úradov.  Táto skutočnosť sa v návrhu novely premieta  zrušením krajských úradov ako rozpočtových kapitol, čím dôjde k zníženiu počtu rozpočtových kapitol.

K bodu 4
Navrhuje sa zrušiť samostatné rozpočtové kapitoly pre Tlačovú agentúru Slovenskej republiky,  Slovenský  rozhlas a Slovenskú televíziu (po prečíslovaní bodov v § 2 ods.1 písmeno a) podľa bodu 3 návrhu zákona sú to body 6 a 7), z dôvodu, že v týchto kapitolách ide len o finančný vzťah štátneho rozpočtu k týmto verejnoprávnym inštitúciám a Tlačovej agentúre, ktorý je objemovo bezvýznamný, resp. zanedbateľný.

K bodu 5
Úprava v nadväznosti na bod 3.

K bodu 6
Navrhovaným ustanovením sa precizuje v súlade s inštitucionálnym vymedzením verejnej správy podľa ESA 95 okruh subjektov, ktorých rozpočty tvoria verejný rozpočet v podmienkach Slovenskej republiky.

K bodu 7
Vo vzťahu k bodu 6 je potrebné rozšíriť uplatňovanie rozpočtovej klasifikácie na všetky subjekty, ktorých rozpočty tvoria verejný rozpočet, z dôvodu potreby zostavenia verejného rozpočtu a vyčíslenia schodku v jednotnej metodike.

K bodu 8
Navrhovaná zmena vyplýva z nového ústavného zákona o bezpečnosti štátu v čase vojny, vojnového stavu, výnimočného stavu a núdzového stavu prijatého v priebehu roku 2002 ako aj zo záverov 39.  schôdze  Rady obrany štátu, ktorá uložila ministrovi financií úlohu upraviť v nadväznosti na nové právne predpisy predmetné ustanovenie zákona o rozpočtových pravidlách.

K bodu 9
V nadväznosti na vypustenie bodov 6 a 7 z § 2 ods. 1 písm. a) je potrebné vykonať úpravu aj v § 5 ods. 1 písm. f), kde sú definované príjmy štátneho rozpočtu ako príjmy rozpočtových kapitol a zároveň sú výnimkované príjmy rozpočtových kapitol finančný vzťah k Tlačovej agentúre Slovenskej republiky, k Slovenskému rozhlasu a k Slovenskej televízií. 

K bodu 10
V zmysle uznesenia vlády Slovenskej republiky č. 332/2002 bol v kapitole MZV SR na rok 2003 vytvorený medzinárodný program „Oficiálna rozvojová pomoc“ (ORP). Na financovaní uvedeného programu participujú okrem MZV SR aj MK SR a MP SR. Táto skutočnosť sa zohľadňuje aj v návrhu zákona.

K bodom 11 a 12
Navrhovaná úprava v novej druhej vete súvisí s postupom prípravy projektu decentralizácie verejnej správy pre ďalšie obdobie a požiadavkou vytvorenia predpokladov na ďalšie posilnenie rozhodovacích právomocí obcí a vyšších územných celkov pri určení priorít financovania ich potrieb. Predloženým návrhom použitia dotácie bez účelového určenia na financovanie bežných a kapitálových výdavkov sa vymedzuje jej určenie na úhradu výdavkov vyplývajúcich z hospodárenia príslušného rozpočtového roka a zamedzuje sa jej využitie na úhradu splátok a istín návratných zdrojov financovania.
Podľa doplnenej úpravy poslednej vety ustanovenia § 6 ods. 3 obce s počtom obyvateľov určeným zákonom o štátnom rozpočte na príslušný rozpočtový rok pri poskytnutí dotácie na výkon samosprávnych funkcií obcí nebudú odvádzať výnosy z prostriedkov štátneho rozpočtu poskytnutých týmto obciam ako dotácia na samosprávne funkcie a decentralizačná dotácia na prenesený výkon pôsobností štátnej správy na obce a prechod pôsobností z orgánov štátnej správy do samosprávnej pôsobnosti obcí podľa zákona č. 416/2001 Z. z. o prechode niektorých pôsobností z orgánov štátnej správy na obce a na vyššie územné celky určených zákonom o štátnom rozpočte na príslušný rozpočtový rok. Touto úpravou sa u malých obcí do 3000 obyvateľov sleduje zníženie administratívnej a ekonomickej náročnosti pri vykonávaní finančných operácií, ako aj efektívnejšie využívanie prostriedkov štátneho rozpočtu na financovanie rozšírených kompetencií obcí.

K bodu 13
Navrhuje sa umožniť do  sumy 100 Sk neodviesť do štátneho rozpočtu vratku vyplývajúcu zo  zúčtovania konkrétnej dotácie alebo príspevku so štátnym rozpočtom. Navrhovanou úpravou sa reaguje na zabezpečenie hospodárnosti a efektívnosti pri jej hradení aj vzhľadom na zvýšené poplatky za vykonávané finančné operácie v jednotlivých peňažných ústavoch a bankách.

K bodu 14
Legislatívno-technická úprava v nadväznosti na schválenie nového zákona v priebehu roku 2002.

K bodu 15
Prostriedky, ktoré budú po pristúpení Slovenskej republiky k EÚ poskytované z rozpočtu ES na financovanie spoločných programov SR a ES  budú rozpočtované v súlade s platným znením § 6 ods. 12 v štátnom rozpočte. Návrh na doplnenie § 6 ods. 12 sa vzťahuje na úpravu rozpočtovania výdavkov v prípade spolufinancovania zo štátneho rozpočtu. Aj tieto výdavky budú súčasťou príslušnej rozpočtovej kapitoly.

K bodom 16 a 17
Doterajšia úprava v štvrtej vete § 8 ods. 2 sa nahrádza novým textom; vo vzťahu k zabezpečeniu jednotného postupu pri zostavení verejného rozpočtu v metodike ESA 95 je potrebné definovať jednotný spôsob úpravy v návrhoch rozpočtov subjektov, t.j. definovať  v časti príjmov a výdavkov finančné transakcie, ktoré sa vylučujú z príjmov resp. výdavkov. Za finančné transakcie vylučované z príjmovej strany jednotlivých zložiek verejného rozpočtu sa považujú
-	prijaté pôžičky (hlavná kategória 500 Prijaté úvery ekonomickej klasifikácie),
-	splátky poskytnutých pôžičiek (kategórie 410 Z domácich úverov a pôžičiek - istín a 420 Zo zahraničných úverov a pôžičiek – istín ekonomickej klasifikácie),
-	predaj akcií (kategórie 430 Z predaja majetkových účastí a 440 Z predaja Fondu národného majetku Slovenskej republiky a Slovenského pozemkového fondu ekonomickej klasifikácie),
-	zostatok prostriedkov z predchádzajúceho roka (podpoložka 292010 Zostatok prostriedkov z predchádzajúceho roka ekonomickej klasifikácie) a tá časť prostriedkov z podpoložky 292004 Z prevodov z peňažných fondov obcí a vyšších územných celkov ekonomickej klasifikácie, ktorá zodpovedá objemu prevodu prostriedkov z predchádzajúceho roka (pri zostavovaní rozpočtu) resp. objemu použitých prostriedkov z predchádzajúceho roka (pri sledovaní skutočnosti).

Za finančné transakcie vylučované z výdavkovej strany jednotlivých zložiek verejného rozpočtu sa považujú
-	poskytnuté pôžičky (kategória 810 Úvery a účasť na majetku bez položky 814 Účasť na majetku ekonomickej klasifikácie),
-	splátky prijatých pôžičiek (kategória 820 Splácanie istín ekonomickej klasifikácie), 
-	nákup akcií (položka 814 Účasť na majetku  ekonomickej klasifikácie). 

V zmysle metodiky ESA 95 je schodok/prebytok nahradený pre účely hodnotenia krajiny Európskou komisiou podľa maastrichtských kritérií pojmom čisté výpožičky/čisté pôžičky.
Podľa metodiky ESA 95 čisté výpožičky predstavujú záporný rozdiel medzi časovo rozlíšenými príjmami očistenými o finančné transakcie vylučované z príjmovej strany a výdavkami očistenými o finančné transakcie vylučované z výdavkovej strany rozpočtu. 
Pri vykazovaní skutočnosti za bežný rok je potrebné pristúpiť k časovému rozlíšeniu výdavkov. Údaje za časovo rozlíšené výdavky za všetky zložky verejného rozpočtu sa budú získavať zo  štatistických výkazov, ktoré predkladajú jednotlivé zložky verejného rozpočtu.   

K bodom  18 a 19 
Navrhovaným doplnením sa rozširuje povinnosť predkladania potrebných údajov aj pre potreby strednodobého finančného výhľadu a pre hodnotenie plnenia rozpočtu; pre účely hodnotenia plnenia verejného rozpočtu sa navrhuje údaje predkladať v štruktúre príjmov a výdavkov a aktív a pasív na štvrťročnej báze. Rozsah, usporiadanie a obsahové vymedzenie požadovaných údajov ustanovujú vzory účtovných výkazov uvedené v Opatrení MF SR z 25.2.2003 č. 1407/2003-92 (uverejnené vo FS  č. 6/2003) a vzory finančných výkazov uvedené v prílohách č. 1 až 4 a 9 k Pokynu MF SR z 28.2.2003 (uverejnené vo FS č. 7/2003. Na účely zostavenia verejného rozpočtu budú zdravotné poisťovne a verejné vysoké školy predkladať všetky požadované údaje prostredníctvom príslušného ministerstva, ktoré ich následne ako sumár predloží ministerstvu financií.

K bodu 20
Navrhovaným doplnením odseku 6 sa zabezpečí a zároveň určí povinnosť vymenovaným subjektom prerokovať návrhy svojich rozpočtov s ministerstvom financií skôr, ako ich predložia na prerokovanie vo svojich orgánoch a na schválenie Národnej rady SR, resp.  vlády. Uložením takejto povinnosti sa zabezpečí vypracovanie návrhov  rozpočtov týchto subjektov na základe východísk v súlade s návrhom štátneho rozpočtu  schváleného vládou, čím sa umožní ministerstvu financií  vstupovať do procesu tvorby verejného rozpočtu tak, aby sa zabezpečilo dodržanie podielu súhrnného schodku verejného rozpočtu na hrubom domácom produkte,  stanovené na daný rozpočtový rok v súlade s § 8 ods. 1.

K bodu 21
Súčasťou návrhu štátneho rozpočtu na príslušný rozpočtový rok je  návrh finančných vzťahov štátneho rozpočtu k ostatným subjektom, ktorých rozpočty tvoria verejný rozpočet.  Vzhľadom na nutnosť zabezpečiť previazanosť finančných tokov medzi návrhom  štátneho rozpočtu a návrhmi rozpočtov ostatných zložiek verejného rozpočtu, sa precizuje ustanovenie odseku 7 v nadväznosti na spracovanie návrhov príslušných rozpočtov. Návrhy rozpočtov jednotlivých subjektov sa predkladajú  na schválenie národnej rade, resp. vláde v zmysle osobitných predpisov a spracované v súlade s návrhom štátneho rozpočtu  schváleného vládou na príslušný rozpočtový rok.  

K bodom  22, 23, 29, 39
Navrhované úpravy vyplývajú zo zrušenia rozpočtových kapitol v § 2.

K bodu 24
Predloženým návrhom v ustanovení § 10 ods. 5 písm. d), sa reaguje na potreby praxe pri poskytovaní preddavkov v prípadoch obstarávania špeciálnych strojov, prístrojov a zariadení; výšku preddavku určuje jedna z podmienok určených vo výnose MF SR č. 22044/2002-48, po prijatí novelizovaného znenia sa táto podmienka nebude vzťahovať na tieto špeciálne stroje, prístroje a zariadenia. Ide  napríklad o obstaranie  majstrovských hudobných nástrojov, špeciálnych zdravotníckych prístrojov, špeciálnych meracích prístrojov v prípadoch, ak  neexistujú domáci výrobcovia a je nevyhnutné obstarať takýto prístroj v zahraničí a zahraničný výrobca v zmluve žiada o poskytnutie preddavku na výrobu takéhoto zariadenia vzhľadom na dlhú výrobnú lehotu, ktorá prevyšuje 1 rok.

K bodu 25
Návrh na vypustenie poslednej vety § 10 ods. 7 vyplýva z  predloženého návrhu v bode 32.

K bodu 26
Navrhovaným doplnením ustanovenia sa zabezpečí rovnaký postup vo vzťahu k prostriedkom Európskym spoločenstiev, t.j. zabezpečuje rovnakú ochranu  na tieto prostriedky ako na prostriedky štátneho rozpočtu.

K bodu 27
Navrhuje sa nové znenie odseku 10 v dôsledku potreby zapracovať v tomto ustanovení viaceré zmeny. Precizuje sa znenie druhej a tretej vety a  ďalšie zmeny sa navrhujú s cieľom špecifikovať postup pri zmenách  programov. Zaradenie nového programu a zrušenie schváleného programu je dané na rozhodnutie  vlády vychádzajúc z princípu, že vláda schvaľuje programy rozpočtových kapitol pri schvaľovaní návrhu štátneho rozpočtu.	
Schváleniu ministrom financií, bez rozhodnutia vlády bude podliehať len také vytvorenie nového programu, ktoré súvisí s používaním (prideľovaním) výdavkov z programu schváleného vládou právnickým a fyzickým osobám na základe osobitného predpisu, ktorým je zákon č. 203/2001 Z. z. o Agentúre na podporu vedy a techniky v znení zákona č. 132/2002 Z. z., plnením úloh programov bývalých štátnych fondov a vytvorenie nového programu, vyplývajúce z realizácie výdavkov  rozpočtových kapitol, ktorých správcom je minister financií podľa § 9 ods. 1.
Zmeny v schválených programoch, ktoré sú bližšie špecifikované v Metodickom pokyne pre implementáciu programového rozpočtovania,  je možné vykonať v príslušnom rozpočtovom roku na návrh správcu rozpočtovej kapitoly so súhlasom ministra financií.
Všetky vyššie definované postupy pri schvaľovaní nového programu, zrušení schváleného programu ako aj  zmeny programov sa vzťahujú aj na medzirezortné programy.

K bodu 28
Navrhovanou zmenou tohto ustanovenia správca rozpočtovej kapitoly vydá všeobecne záväzný právny predpis na poskytovanie dotácií v prípadoch, ak poskytovanie dotácií nie je upravené zákonom. Z uvedeného vyplýva, že každý rezort, ktorý dotácie poskytuje, ich bude poskytovať v súlade s právnym predpisom. Predložený návrh reaguje na zmenu pravidiel poskytovania dotácií vyplývajúcich z pripravovaných zámerov rezortu zameraných na boj proti korupcii v súlade s úlohou B.2. uznesenia vlády SR č. 159 zo 4.3.2003. Navrhovanou zmenou sa odstráni subjektívne posudzovanie poskytovania dotácií, t.j. novelizáciou zákona sa zruší možnosť určovania podmienok poskytovania dotácií bez vydania všeobecne záväzného právneho predpisu príslušným rezortom, v ktorého vecnej pôsobnosti je poskytovanie dotácií. 

K bodu  30
Legislatívno-technická úprava v nadväznosti na schválenie nového zákona o organizácii činnosti vlády a organizácii ústrednej štátnej správy.

K bodu 31
Navrhovanou úpravou sa vytvára legislatívny priestor pre ministerstvo financií  na vydávanie zmeniek vo vzťahu k medzinárodným inštitúciám v nadväznosti na zákon o štátnom dlhu a štátnych zárukách, ktorého úprava sa súčasne navrhuje v článku III zákona. 

K bodu 32
Navrhovaným ustanovením sa oproti doterajšiemu ustanoveniu (v § 10 ods. 7 posledná veta, ktorá sa súčasne s týmto návrhom vypúšťa) zavádza tvrdšie rozpočtové obmedzenie s cieľom zabrániť vytváraniu nových záväzkov – zvyšovaniu stavu záväzkov za príslušný rozpočtový rok v rozpočtových a príspevkových organizáciách, t.j. sprísňuje sa a obmedzuje možnosť uzatvárať obchody, ktoré nie sú v rozpočte zabezpečené (najmä ku koncu rozpočtového roka) a dopredu sa počíta s tým, že sa uhradia z rozpočtu nasledujúceho rozpočtového roka a tým zaťažia rozpočet nasledujúceho roka. 
Týmto návrhom sa nezamedzuje uzatváranie zmlúv na viacročné obdobie napr. nájomných zmlúv, zmlúv na obstaranie investícií, ktoré svojim obsahom predurčujú predpoklad zabezpečenia určitých zdrojov v nasledujúcich rozpočtoch, z dôvodu doby obstarania, resp. spôsobu platenia nájomného. Príslušná časť výdavkov, ktorá sa má použiť v roku uzatvorenia zmluvy však musí byť v rozpočte zabezpečená. Z uvedeného vyplýva, že na uzatvorenie takýchto zmlúv bude mať organizácia oprávnenie, pretože sa nenapĺňa druhá podmienka a to, že sa zaťažia nasledujúce roky z dôvodu nedostatku zdrojov v bežnom roku. 
Schválením navrhovaného ustanovenia v časti práva a povinnosti rozpočtovej a príspevkovej organizácie sa vytvára pre  ministerstvo financií sankčný nástroj uložením pokuty za nedodržanie tejto povinnosti a to až do 1 milióna korún podľa § 48 rozpočtových pravidiel, čo v praxi znamená pre organizáciu škodu, z ktorej sa v zmysle príslušných právnych predpisov (zákonník práce, zákony o štátnej a verejnej službe) vyvodzuje osobná zodpovednosť v príslušnej organizácii.

K bodu 33
Legislatívno-technická úprava v nadväznosti na schválenie nového zákona v priebehu roka 2002.

K bodu 34
Navrhovanou úpravou sa vytvára priestor pre možnosť poukázania prostriedkov na činnosť zastupiteľských úradov v zahraničí aj v hotovosti do pokladne zastupiteľského úradu z dôvodu, že v praxi je nutné v nestabilných krajinách, ktoré sú v krízach (politických, hospodárskych), neotvárať bežné účty a zasielať tam preddavok „iným vhodným spôsobom“, napr. kuriérom v hotovosti a pod. Zároveň sa vypúšťa splnomocňovacie ustanovenie z dôvodu preukázania jeho nadbytočnosti v praxi.

K bodom 35 a 36
V zmysle Nariadenia ES 1260/1999 je povinnosťou aj prístupových krajín zabezpečiť spolufinancovanie projektov podporených z rozpočtu ES minimálne vo výške 25% pre ich investičnú časť. Spolufinancovanie programov ISPA a SAPARD je legislatívne upravené v súlade so stanovenými finančnými tokmi. Pre program PHARE Európska komisia nepožadovala striktne pre finančné memorandá rokov 1998 a 1999 uplatnenie spoločného financovania prostredníctvom implementačných agentúr. U finančného memoranda 2000 a ďalších dôslednejšie sleduje vykonanie spolufinancovania z národných zdrojov (zrejme na základe niektorých negatívnych zistení všeobecne v kandidátskych krajinách). V súčasnosti je pre spolufinancovanie finančných memoránd dôsledne požadované spoločné, tzv. joint spolufinancovanie. Tento systém je rovnaký ako u programov SAPARD a ISPA. V Project Fiche (vykonávací dokument k jednotlivým projektom z finančných memoránd ) sú zadané pre projekty PHARE podmienky na prevedenie spolufinancovania a na ich vykonanie je potrebná navrhovaná úprava. 
Pre zabezpečenie transparentnosti používania zdrojov z  predvstupovej pomoci EÚ aj prostriedkov štátneho rozpočtu  sa súčasne pre ministerstvo financií ustanovuje úloha zverejňovať informácie o finančných tokoch národného fondu. Predpokladá sa zverejňovať údaje za štvrťrok. Týmto spôsobom budú aj príslušné rezorty informované o aktuálnej situácii  v realizácii spoločných projektov, ktoré vecne spadajú do ich pôsobností.

K bodu 37
Ide o precizovanie doterajšieho ustanovenia tak, aby všeobecné pravidlá uvedené v odsekoch 2 a 3 § 20a platili rovnako  na predvstupové prostriedky ako aj na prostriedky poskytnuté po vstupe SR do EÚ.

K bodu 38
V nadväznosti na vypustenie krajských úradov z pojmu ústredný orgán a zrušenie rozpočtových kapitol krajských úradov je  úprava v § 21 ods. 4 písm. b) nadbytočná.

K bodu 40
Precizuje sa možnosť použitia príjmov kapitálového rozpočtu  na splácanie istín návratných zdrojov financovania v hospodárení obcí a VÚC.

K bodu 41
Nutnosť doplnenia súčasnej právnej úpravy vyplýva z dôvodu, aby poskytovateľom decentralizačnej dotácie spoločným obecným úradom alebo založeným združeniam obcí podľa osobitného zákona nebolo viazané zákonom o rozpočtových pravidlách len na ministerstvo financií. Podľa osobitných zákonov poskytujú obciam a VÚC účelovú decentralizačnú dotáciu aj iné právnické osoby, ktoré v zmysle doplnenej úpravy budú môcť túto poskytovať aj spoločným obecným úradom alebo združeniam obcí, (v súčasnosti krajské úrady alebo okresné úrady, po ich zrušení špecializovaná štátna správa).

K bodu 42
V novom § 33a sa precizuje postavenie mestských častí v Bratislave a Košiciach vo vzťahu k zákonu o rozpočtových pravidlách.

K bodu  43
Legislatívno-technické úpravy vo vzťahu k prijatiu nových zákonných úprav.

K bodu 44
Navrhuje sa  zmeniť doterajšie predkladanie správ o hodnotení plnenia štátneho rozpočtu v štvrťročnej periodicite na polročné. Vláda, ktorá podľa zákona zodpovedá národnej rade za hospodárenie  s prostriedkami štátneho rozpočtu  jej predloží za prvý polrok správu o jeho plnení a po skončení roka vypracuje a predloží na schválenie štátny záverečný účet. 
Predložený návrh vychádza z postupného približovania sa aplikácie praktík v Európskej únii, kde základným východiskom pri hodnotení krajiny Európskou komisiou podľa maastrichtských kritérií je stav deficitu a dlhu verejnej správy. Z hľadiska vývoja ekonomiky je dôležité hodnotenie celkového okruhu verejných financií a štátny rozpočet je len jednou zložkou verejných financií, takže štvrťročné hodnotiace správy za štátny rozpočet sú z tohto  pohľadu  bezvýznamné.

K bodu 45
Precizuje sa ustanovenie vo vzťahu k oprávneniu ukladania sankcií za porušenie rozpočtovej disciplíny príslušnou správou finančnej kontroly vo vzťahu k platnému zneniu v odseku 5.

K bodu 46
Precizuje sa ustanovenie vo vzťahu  k definovaniu štátneho záverečného účtu ako súhrnného dokumentu.

K bodu 47
Návrh reaguje na zrušenie samostatných kapitol pre Slovenský rozhlas a Slovenskú televíziu. Návrhom sa zabezpečuje legislatívna úprava hospodárenia týchto verejnoprávnych inštitúcií do nadobudnutia účinnosti nových zákonov o Slovenskom rozhlase a Slovenskej televízií.

K bodu 48
Návrhom v § 54 ods. 1 písm. f) sa  zjednocuje časové použitie programovo nealokovaných prostriedkov s prostriedkami určenými na programy, ktorých úprava je v § 10 ods.10. Schválením tohto ustanovenia sa obmedzuje  pre ministra financií  povoľovanie výnimiek z časového použitia prostriedkov štátneho rozpočtu len v roku ich poskytnutia a to do nasledujúceho roka. Navrhovaným znením sa zároveň vylučuje doterajšia možnosť  predlžovať výnimku z časového použitia do ďalších rokov. 

K bodu 49
Navrhuje sa splnomocniť ministra financií povoliť pri oficiálnych zahraničných návštevách uskutočniť nevyhnutný osobitný výdavok, ktorý výnos Ministerstva financií SR neupravuje,  a to v rámci schválených záväzných ukazovateľov rozpočtu príslušnej kapitoly.

K bodu 50
Navrhovaný posun uplatnenia ustanovenia § 26 ods. 4 a 26a ods. 4 vo vzťahu k rozpočtom obcí a rozpočtom vyšších územných celkov nadväzuje na schválený časový harmonogram ďalšieho postupu decentralizácie verejnej správy a jeho legislatívne zabezpečenie v zmysle uznesenia vlády č. 142/2003 k návrhu ďalšieho postupu decentralizácie verejnej správy.

K bodu 51
Navrhovaným doplnením prechodných ustanovení zákona sa v odseku 1 reaguje na poznatky z kontrolných zistení. Súčasný právny stav umožňuje uložiť sankciu za porušenie rozpočtovej disciplíny len subjektu, ktorý disciplínu porušil. Nemožno aplikovať sankčné ustanovenia na prípady porušenia rozpočtovej disciplíny napr. štátnymi vysokými školami pretransformovanými na súčasné verejné vysoké školy. Zákon o vysokých školách neupravuje prechod zodpovednosti za prípadné porušenie rozpočtovej disciplíny fakultami a vysokými školami, ktoré hospodárili ako rozpočtové organizácie, rovnako túto problematiku neupravuje zákon o premene niektorých rozpočtových a príspevkových organizácií na neziskové organizácie, na základe ktorého došlo k premene organizácií. Rovnako zákon o majetku obcí a zákon o majetku vyšších územných celkov je na riešenie povinnosti vrátiť neoprávnene použité prostriedky za porušenie rozpočtovej disciplíny neaplikovateľný. Zámerom navrhovaného ustanovenia je zabezpečiť prechod zodpovednosti na tie subjekty, ktoré po nadobudnutí účinnosti tohto zákona zmenia právnu formu hospodárenia alebo prejdú do inej zriaďovateľskej pôsobnosti. Podľa navrhovaného ustanovenia sa sankcia (viazanie, resp. odvod) uloží v závislosti od právnej formy nového subjektu.
Znením  v odseku 2 sa zabezpečuje do obdobia zavedenia funkčného systému Štátnej pokladnice, kedy na základe zmluvy s NBS obchody so SR vykonáva NBS, aby úlohy uvedené v § 50 ods. 10 a 12 zabezpečovalo ministerstvo financií.
Navrhnutým znením odseku 3 sa zabezpečí zostavenie jednotlivých zložiek verejného  rozpočtu na nasledujúci rozpočtový rok podľa  upravenej rozpočtovej klasifikácie na nasledujúci rok.
V odseku 4 sa navrhovanou legislatívnou úpravou vytvára priestor  pre príspevkové organizácie na možnosť v roku 2003 uhradiť stratu z minulých rokov vykázanú k  31. decembru 2002 na ťarchu fondu reprodukcie. Ide o jednorazovú možnosť, ktorá sa navrhuje výnimočne s cieľom eliminovania stratového hospodárenia príspevkových organizácií, vykázaného k 31.12.2002.
Prechodným ustanovením v odseku 5 sa reaguje na zmenu vykonanú v § 16 ods. 1 písm. c). Splnomocňovacie ustanovenie na vydanie všeobecne záväzných právnych predpisov príslušnými správcami kapitol sa navrhuje s účinnosťou od 1.9.2003 tak, aby do konca roku mohli byť príslušné právne predpisy vydané a mohlo sa podľa nich postupovať od 1.1.2004. 

K čl. II.
V nadväznosti na úpravu v § 8 ods. 5 tohto návrhu je potrebné zabezpečiť v zákone o vysokých školách povinnosť predkladania návrhu rozpočtu verejnej vysokej školy ministerstvu školstva tak, aby Ministerstvo školstva SR mohlo predkladať za verejné vysoké školy súhrnné údaje podľa požiadavky Ministerstva financií SR.

K čl. III
Navrhovanou úpravou sa rozširuje výkon správy štátneho dlhu o vydávanie zmeniek, ak je ich vydanie pre štát výhodnejšie ako priama platba do medzinárodnej inštitúcie.

K čl. IV 
Cieľom úpravy v nadväznosti na zrušenie samostatnej rozpočtovej kapitoly Najvyšší súd Slovenskej republiky v bode 2 návrhu zákona je zapojenie rozpočtu  kancelárie Súdnej rady na rozpočet  rozpočtovej kapitoly VPS.

K čl. V
Úprava vyplýva zo zrušenia samostatnej rozpočtovej kapitoly TASR, ktorej ako príspevkovej organizácii je potrebné určiť finančný vzťah na orgán, ktorý bude voči nej plniť funkciu zriaďovateľa.

K čl. VI 
Navrhuje sa zrušiť splnomocňovacie ustanovenia  v § 16 zákona NR SR č. 325/1993 Z. z., podľa ktorých príslušné rezorty vydávali  všeobecne záväzné právne predpisy na poskytovanie dotácií; návrh reaguje na úpravu vykonanú v bode 28. 

K čl. VII a VIII
V nadväznosti na zrušenie samostatných rozpočtových kapitol pre Slovenský rozhlas a Slovenskú televíziu sa navrhuje v osobitných zákonoch zrušiť ustanovenie o samostatných rozpočtových kapitolách pre Slovenský rozhlas a Slovenskú televíziu.

K čl. IX a X
Navrhovanými článkami sa zosúlaďujú osobitné predpisy so zákonom o rozpočtových pravidlách v spôsobe predkladania údajov  potrebných na účely zostavenia súhrnného schodku verejného rozpočtu, strednodobého finančného výhľadu a hodnotenia plnenia verejného rozpočtu prostredníctvom ministerstva zdravotníctva.

K čl. XI
Navrhuje sa účinnosť od 1. septembra 2003 s výnimkou niektorých ustanovení, ktoré z dôvodu nutnosti ukončenia rozpočtového roka bez zmien v priebehu roka môžu nadobudnúť účinnosť od 1.1. 2004 a čl. I bod 15, ktorý v nadväznosti na zákon č. 427/2002 Z. z. nadobudne v tomto ustanovení účinnosť až pristúpením k Európskej únii.